Kinesiske elbiler taber værdi i alarmerende tempo

En kinesisk elbil kan ligne et stærkt køb lige nu. Udstyret er ofte generøst, priserne er pressede, og på brugtmarkedet får man umiddelbart meget bil for pengene. Men der er en bagside, som elbilkøbere bør tage alvorligt: Værditabet.

Nye tal fra AutoUncle viser, at brugte kinesiske elbiler i Danmark er faldet omkring 10 procent i pris på bare ét år. Resten af markedet for brugte elbiler er i samme periode kun faldet godt 2 procent. Dermed falder kinesiske elbiler mere end fire gange så hurtigt som resten af markedet. cirka 250.000 kroner til 244.000 kroner.

Prisgabet er rekordstort

I juni 2025 lå medianprisen på en brugt kinesisk elbil omkring 190.000 kroner. I maj 2026 var den faldet til omkring 170.000 kroner. Til sammenligning er medianprisen for resten af elbilmarkedet kun rykket fra cirka 250.000 kroner til 244.000 kroner. Det betyder, at brugte kinesiske elbiler nu ligger 31 procent under resten af elbilmarkedet. Det er det største prisgab, AutoUncle har målt.

– Det seneste år har overrasket selv os. Kinesiske brugte elbiler er faldet ca. 10 procent på 12 måneder, mens resten af BEV-markedet stort set har stået stille. Det er en udvikling, der primært handler om kinesiske mærker, ikke om brugte elbiler generelt, siger Mads Nørgaard, markedsanalytiker hos AutoUncle.

Billigt at købe – dyrt at eje

For køberen kan de lave priser naturligvis være fristende. Men hvis prisfaldet fortsætter, kan den billige kinesiske elbil hurtigt blive dyrere end ventet. Særligt hvis bilen skal sælges igen efter få år.

Problemet er restværdien. Når markedet hele tiden presser priserne ned, rammer det ikke kun dem, der allerede ejer en kinesisk elbil. Det rammer også nye købere, som risikerer at købe ind i et marked, hvor bilen fortsætter med at tabe værdi hurtigere end konkurrenterne. Med andre ord: Den lave pris i dag er ikke nødvendigvis en garanti for et godt regnestykke i morgen.

Nye modeller presser de gamle

Ifølge AutoUncle er en del af forklaringen, at de kinesiske mærker lancerer nye modeller og varianter i højt tempo. Når mærker som BYD og MG sender nye biler på markedet med korte mellemrum – og nogle gange til lavere priser end tidligere modeller – bliver brugtpriserne presset ned.

Samtidig tyder markedet på, at forhandlerne har fået flere kinesiske brugtbiler på lager, end efterspørgslen kan følge med til.

– BYD og MG lancerer nye modelvarianter med kort interval og til priser, der i nogle tilfælde ligger under deres egen tidligere generation – det presser brugtpriserne direkte ned. Samtidig peger flere kilder i branchen på, at forhandlernes lagre af kinesiske brugtbiler er vokset hurtigere end efterspørgslen, siger Mads Nørgaard.

Risikoen ligger hos ejeren

Ser man længere tilbage, er hele elbilmarkedet faldet markant siden toppen i 2022. Men det seneste år skiller de kinesiske mærker sig ud. Hvor kinesiske elbiler tidligere lå cirka 24 til 27 procent under resten af markedet, er gabet nu vokset til 31 procent. Det gør dem mere attraktive på prisskiltet, men også mere usikre som investering. AutoUncles råd er derfor ikke, at man skal holde sig helt væk. Men man skal købe med åbne øjne.

– Man får væsentligt mere bil for pengene end for to år siden. Men hvis man overvejer at sælge sin kinesiske elbil videre om et par år, bør man være opmærksom på, at restværdien har været under markant pres, og at den udvikling endnu ikke er stoppet, siger Mads Nørgaard.

Kinesiske elbiler taber værdi i alarmerende tempo