Danskerne siger nej til kinesiske elbiler – trods flere modeller falder markedsandelen

Aldrig har der været flere kinesiske elbilmærker på det danske marked. Alligevel fortæller salgstallene for 2024 og 2025 en bemærkelsesværdig historie: Danskerne fravælger kinesiske elbiler – målt både på antal og på markedsandel.

Det samlede elbilsalg voksede kraftigt fra 2024 til 2025. Men salget af kinesiske og kinesisk-ejede mærker stod næsten stille. Mens markedet for elbiler voksede med 42 procentpoint, faldt salget af kinesiske modeller med 0,4 procentpoint.

Resultatet er, at kinesiske mærker fylder mindre i markedet målt i procent, selv om udvalget er blevet større. Det er et vigtigt signal. For hvis danskerne for alvor var ved at skifte til kinesiske biler, ville markedsandelen stige i takt med markedet. Det gør den ikke. Tværtimod. Den falder.

Tallene efterlader ingen tvivl

I 2024 udgjorde kinesiske og kinesisk-ejede elbiler godt 16 procent af det danske elbilmarked. I 2025 var andelen faldet til cirka 11 procent. Det betyder ikke, at kinesiske biler ikke sælger. Det betyder, at de ikke følger med markedets vækst.

Nogle kinesiske mærker har haft fremgang. MG og Xpeng har vundet købere med lave priser og høj udstyrsværdi. Problemet er helheden. Kraftige fald hos blandt andet Volvo, BYD og flere mindre kinesiske mærker opvejer fremgangen. Når de store volumener falder, trækker de hele gruppens markedsandel ned.

Tillid slår pris

Markedet i 2025 viser, at lave priser ikke er nok. Danskerne prioriterer tryghed, kendte mærker, forhandlernet og gensalgsværdi. Her står mange kinesiske producenter – også de teknologisk stærke – stadig svagere end europæiske og koreanske konkurrenter.

Samtidig er konkurrencen blevet hårdere. Nye og opdaterede elbiler fra etablerede mærker har ramt markedet netop i 2025 og presset kinesiske alternativer ud.

Hvis kinesiske producenter vil vinde Danmark, kræver det mere end flere modeller og lave priser. 2025 viser, at tillid, timing og volumen er afgørende – og at slaget langt fra er vundet. Interessant bliver det, hvor nytilkommerne Leapmotor og – i særdeleshed – Zeekr klarer sig i 2026.

Danskerne siger nej til kinesiske elbiler – trods flere modeller falder markedsandelen