Yngre danskere er mest åbne for kinesiske elbiler

Kinesiske elbiler har længe været mødt med en vis skepsis. Men noget er ved at ændre sig – og det er især de yngre danskere og svenskere, der skubber til udviklingen. Det hævder i hvert fald en ny, omfattende undersøgelse foretaget på vegne af elbilsmærket Zeekr.

Den viser nemlig, at det især er i Norden – og særligt blandt de yngre generationer – at nysgerrigheden og åbenheden over for kinesiske elbiler er størst.

Selvom mange stadig lægger vægt på, hvor bilen er produceret, er nationaliteten ved at fylde mindre i beslutningsprocessen. Det gælder især blandt de unge, som i højere grad fokuserer på teknologi, pris og bæredygtighed.

I Danmark og Sverige – to af de mest elbilvenlige lande i Europa – ser det derfor ud til, at de kinesiske mærker har fundet en genvej ind på markedet. De yngre forbrugere er ikke bundet af de samme traditioner og mærkeloyaliteter som deres forældre. De kigger på, hvad bilen kan – og hvad den koster.

Undersøgelsen, der dækker over 8.000 personer i otte europæiske lande, peger på en klar tendens: Nordboere, og ikke mindst danskere og svenskere, er i højere grad parate til at droppe benzin og diesel til fordel for strøm. I Sverige svarer over 62 procent, at de vil eje en elbil inden udgangen af 2027 – langt over gennemsnittet på 52 procent i resten af Europa. Og ser man på aldersgrupperne, er det især de 35-44-årige, der trækker læsset: Her siger 62 procent, at de vil eje en elbil inden 2028.

Samtidig bløder opfattelsen af kinesiske bilmærker op. Hele 38 procent af de adspurgte europæere svarer, at de i dag er mere åbne over for at købe en kinesisk elbil end de var for blot ét år siden. Blandt elbilsejere stiger tallet til 53 procent – måske fordi de i forvejen har erfaring med teknologien og derfor bedre kan vurdere kvaliteten.

Stadig små i Danmark

Når det er sagt, så har de kinesiske elbiler fortsat kun 10,7 procent af den danske elbilpark. En lille stigning fra 10,5 procent ved indgangen til 2025. Og det er stadig Polestar og Volvo, der trækker læsset. Uden disse mærker ville de kinesiske elbiler kun have en andel på 4,4 procent af de danske elbiler.

Ved udgangen af juni måned var der indregistreret 436.849 elbiler i Danmark, heraf var de 46.829 kinesiske. Inklusive Volvo og Polestar. Uden de to mærker var det blot 19.435.

Herunder en oversigt over de kinesiske elbiler i Danmark og antallet af registrerede eksemplarer ved udgangen af juni måned 2025.

Mærke | Antal 2025 H1 | Markedsandel
Volvo Cars | 16.832 | 3,9 %
Polestar | 10.562 | 2,4 %
MG Motors | 6.861 | 1,6 %
Xpeng | 4.976 | 1,1 %
BYD | 4.885 | 1,1 %
Aiways | 1.264 | 0,3 %
Maxus | 606 | 0,1 %
Hongqi | 470 | 0,1 %
Voyah | 171 | 0,04 %
Nio | 53 | 0,01 %
Zeekr | 14 | 0,003 %

(Kilde: Bilstatistik.dk)

Yngre danskere er mest åbne for kinesiske elbiler