MG sænker priserne på udvalgte modeller

I sidste uge meddelte EU, at der – med mindre der indgås en aftale med kineserne – kommer ekstratold på op til 38,1 procent på biler, der importeres fra Kina. En told, der vil straffe MG Motors specielt hårdt, da de er ejet af den kinesiske stat. Alligevel går mærket nu ud og sætter prisen på udvalgte MG4 lagermodeller ned med op til 35.000 kroner.

Det gør de , ifølge pressemeddelelsen, for at “cementere sin position som aktuel aktør inden for elektrisk mobilitet i Danmark”.

Med en indstigningspris på under 200.000 kroner er MG4 i forvejen en af Danmarks billigste elbiler. Kampagnen, der starter i dag, gør de dyreste varianter lidt billigere. Det er nemlig MG4 Trophy Extended Range og XPower, der påvirkes.

Læs også: Så meget elbil får du for 300.000 kroner

Prisen for begge modeller var indtil imorges på 299.999 kroner. Men nu fås Trophy Extended Range for 264.999 kroner (nedsat med 35.000 kroner). Men MG4 XPower sættes ned til 274.999 kroner. En rabat på 25.000 kroner.

MG4 | Trophy Extended Range | XPower
Rækkevidde (WLTP) | 520 km | 385 km
Motor | 245 hk / 350 Nm | 435 hk / 600 Nm
Acceleration 0-100 km/t | 6,5 sekunder | 3,8 sekunder
Ladeeffekt (AC/DC) | 11 kW / 144 kW | 11 kW / 140 kW
Ladetid (10-80 procent) | 38 minutter | 26 minutter
Træk | 500 kilo | 500 kilo
Pris på lagermodeller | 264.999 kroner | 274.999 kroner

(Priser er hentet den 17. juni 2024).

MG XPower er et vaskeægte bæst med 435 heste i stalden, et moment på 600 Nm og en acceleration fra 0-100 km/t på 3,8 sekunder. Dens teknisk svageste punkt er rækkevidden, der er på 385 WLTP-kilometer. Den er væsentlig bedre på Trophy Extended Range (520 WLTP-kilometer), men her må man så “nøjes” med 245 heste.

Stigninger på vej

I øvrigt advarer selskabet om, at der kan være prisstigninger på vej. Hvor andre kinesiske producenter har valgt selv at påtage sig den ekstra told for biler, der bestilles, lægger MG ansvaret på køberen. På hjemmesiden skriver de:

“Alle priser er vejledende, og kan kun garanteres på allerede producerede biler, der står i Danmark. Ved bestilling af biler der endnu ikke står i Danmark tages forbehold for eventuelle prisstigninger.”

Der er altså alt mulig god grund til at vælge en lagermodel, hvis man vil shoppe MG i disse uger.

Læs mere: Tesla truer med prisstigninger.

MG sænker priserne på udvalgte modeller