Kinesiske elbiler oversvømmer markedet

Det føles næsten som, der kommer en ny kinesisk elbilmodel på markedet herhjemme hver uge. Og det er ikke helt galt. På bare fire år er antallet af elbilmodeller fra Kina næsten syvdoblet. Således var der i 2020 bare syv forskellige modeller fra lige så mange producenter at vælge mellem. Ved udgangen af 2024 var det steget til 47 modeller fra 15 kinesiske producenter.

Den kinesiske invasion på elbilfronten skyldes især øgede ambitioner hos mærker som BYD, Nio, Xpeng og MG.

Nio havde slet ingen biler på menuen herhjemme i 2020. Fire år senere har de fem – seks, hvis man tæller Touring-udgaven af ET5 for sig. Det samme med BYD. De er gået fra 0 modeller i 2021 til nu syv modeller. Både Xpeng og MG har fem modeller på menuen.

Selv i en tid, hvor elbilerne for alvor vinder frem og nye modeller ofte sendes på markedet, leverer de kinesiske elbiler altså voldsomme stigninger. Hertil er der kommet helt nye bilproducenter som JAC, Jiayuan, Maxus, Hongqi og Voyah, som vi købere skal tage stilling til.

Oversigt over kinesiske elbilmodeller på det danske marked, sammen med markedsandelen (grafik: iNPUT).

Men … de sælger jo ikke

Til trods for at udvalget er eksploderet – og at kineserne typisk leverer deres biler med væsentlig højere udstyrsniveauer end de europæiske bilproducenter – hænger kineserne fortsat i bremsen herhjemme.

Herhjemme har de kinesiske elbiler ved udgangen af 2024 godt nok en markedsandel på 16,79 procent, men det inkluderer mærkerne Volvo Cars og Polestar, som ikke mange opfatter som kinesiske. Tager man dem bort, falder tallene markant.

Læs også: Volvo og Polestar trækker læsset for Kina.

Således har Nio blot solgt 61 biler i den tid de har været i Danmark, mens MG trods alt havde fået indregistreret 4.900 elbiler, da 2024 blev til 2025.

# | Producent | Antal | Markedsandel
8 | Volvo | 13.310 | 3,86%
11 | Polestar | 8.617 | 2,50%
16 | MG | 4.900 | 1,42%
19 | BYD | 3.603 | 1,05%
20 | Xpeng | 3.476 | 1,01%
26 | Aiways | 1.175 | 0,34%
29 | Maxus | 606 | 0,18%
31 | Hongqi | 470 | 0,14%
37 | Voyah | 178 | 0,05%
41 | JAC | 85 | 0,02%
45 | Nio | 61 | 0,02%
51 | Xingyun | 31 | 0,01%

Antallet af indregistrerede kinesiske elbiler pr. 31/12-2024 (kilde: Bilstatistik.dk).

Til sammenligning har Tesla en markedsandel på 23,46 procent (80.797 indregistrerede elbiler), Volkswagen 16,17 procent (55.701), Mercedes-Benz 6,13 procent (21.122) og Skoda 5,82 procent (20.029).

Bemærk:

Der hersker til stadighed uenighed om, hvorvidt Volvo og Polestar skal tælles med som kinesiske elbiler. Her på redaktionen vælger vi at betragte dem som kinesiske, da de begge har kinesiske ejere i form af Geely Group, der er underlagt Kinas skatteregler og betaler skat i Kina. Geely ejer 78 procent af aktierne i Volvo Cars og endnu flere procent af Polestar. Det er altså også Geely, der har magten i de to firmaers bestyrelser.

Kinesiske elbiler oversvømmer markedet