Nyt kinesisk bilmærke vil udfordre ID.4

Har du hørt om bilmærket Changan? Sandsynligvis ikke, men det er en af Kinas absolut største bilproducenter – og mærket kommer til Danmark til næste år. Ambitionerne er ikke til at tage fejl af: De vil tage markedsandele i det populære SUV-segment, hvor modeller som VW ID.4, Tesla Model Y og Skoda Enyaq i dag sætter dagsordenen.

Bag invasionen står Andersen Motors i Køge, der allerede importerer Suzuki og snart Farizon. Nu har de også sikret sig distributionsretten til Changan, som globalt solgte 2,68 millioner biler sidste år. De første modeller, Deepal S05 og Deepal S07, rammer de danske veje i slutningen af marts. Og ja – Changan går direkte efter mainstream-markedet.

To nye SUV’er på vej – med rækkevidder der matcher konkurrenterne

Først ud er Deepal S05, en mellemstor SUV i samme klasse som ID.4. Den får op til 485 kilometer rækkevidde (WLTP), energiforbrug på 15,9 kWh/100 km og hurtigladning op til 200 kW.

Deepal S05.

Storebror Deepal S07 lander lige over – en rummelig D-segment SUV med luksuspræg, læderkabine som standard og 475 kilometer rækkevidde (WLTP).

Begge modeller er udviklet med Europa for øje. Changan har haft designcenter i Torino siden 2001 og et forskningscenter i Birmingham siden 2010, og bilerne har gennemgået europæiske tests, herunder Euro NCAP, hvor S07 har hevet fem stjerner hjem.

Deepal S07.

Changan ved godt, at danskerne efterhånden forventer mere end blot skarpe priser fra nye kinesiske mærker. Derfor kommer alle Deepal-modeller med:

7 års garanti / 160.000 km

8 års batterigaranti / 200.000 km

Derudover opbygger Andersen Motors et dansk reservedelslager, så værksteder kan få dele leveret fra dag til dag – et punkt hvor flere kinesiske mærker tidligere har haltet efter.

Changan sigter tydeligt mod samme kunder, der i dag læner sig op ad VW ID.4, Hyundai Ioniq 5, Skoda Enyaq og Xpeng G6. Dermed kan deres indtog presse priserne og udstyret i mellemklassen endnu længere ned.

Priserne på S05 og S07 er endnu ikke offentliggjort, men Changan er i hjemlandet kendt for at levere meget bil for pengene. Hvis de rammer rigtigt, kan VW og co. få en seriøs udfordrer i 2026.

Deepan S05.

Deepan S07.

Der findes endnu ikke nogen dansk hjemmeside, men derimod en europæisk, som kan findes her.

Nyt kinesisk bilmærke vil udfordre ID.4